****Tlačová správa, 30.9.2020

---------------------------------------------------------------------------------------------------------------------------

**Začína sa Bienále animácie Bratislava 2020. Z kinosál sa presúva na televízne obrazovky, počítače a tablety.**

***Nový festivalový tím Medzinárodného festivalu animovaných filmov pre deti a mládež Bienále animácie Bratislava 2020 si pred rokom nastavil veľké plány. Veď blížiaci sa
15. ročník festivalu bol dobrým dôvodom na mnohé pozitívne zmeny, ktoré by do kín a na atraktívne sprievodné podujatia prilákali ešte viac detí a mladých ľudí. V záplave bezduchých videí kolujúcich na internete chcel ukázať, aké môžu byť animované filmy vizuálne príťažlivé, zábavné a zároveň poučné.***

Radosť a entuziazmus však rýchlo skalila nová spoločenská situácia. A výnimočné situácie si vyžadujú výnimočné riešenia. *„My sme sa* r*ozhodli, že to napriek aktuálnej situácii nevzdáme. Oproti živým podujatiam sme boli vo výhode, pretože sme mohli uvažovať o alternatíve uviesť filmy inak ako na verejných premietaniach, teda napríklad v rámci televízneho vysielania alebo online,“* hovorí nový programový riaditeľ BAB Tomáš Danay*.* A hoci nie v takej podobe, v akej bol plánovaný, 15. ročník BAB sa bude konať v pôvodnom termíne, teda od 5. do 10. októbra 2020. Aká je teda výsledná podoba festivalu?

Prvou alternatívou je odvysielanie filmov v rámci Dvojky RTVS. Pôjde o 34 animovaných filmov, ktorých tvorcovia dali organizátorovi (Medzinárodný dom umenia pre deti – BIBIANA, pozn.) dodatočne súhlas na televízne uvedenie svojich diel. RTVS zaradila animované filmy do svojej programovej štruktúry v termíne od 5.10. do 8. 10. 2020, teda v čase konania festivalu. Vysielací čas blokov je každý deň rovnaký - o 14.30 hod. na Dvojke. Filmy sú rozdelené podľa vekovej prístupnosti na kategórie S až XL, pre najmenších divákov sú predabované do slovenčiny. V rámci televízneho vysielania najmenších určite poteší celosvetovo známa kreslená dvojica **Máša a medveď** ruského režiséra Vladislava Bairamgulova i nové epizódy známych slovenských animovaných seriálov - **Drobci** režisérky Vandy Raýmanovej a **Websterovci** Kataríny Kerekesovej. Je tu i počítačovo animovaná nórska rozprávka **Vianočný škriatok a líška** (Reven og Nissen), nežný emocionálny príbeh sedemročného chlapca pod názvom **Zápalky** (Matches)maďarského režiséra Gézu Tótha nominovaného na Oscara či zaujímavá plastelínová animácia **Šach** (Chess) ruského režiséra Alexeya Pochivalova.

Druhou alternatívou uvedenia filmov je zabezpečený streamna webovej stránke podujatia festivalbab.sk. Na ňom sa objavia súťažné aj nesúťažné filmy pre mladších i starších divákov. Napríklad na Oscara nominovaný bábkový film **Dcéra** (Daughter)režisérky Darije Kashcheevovej, ktorý rozpráva o komplikovanom vzťahu otca a dcéry, či **Šarkan** (The Kite) úspešného slovenského režiséra Martina Smatanu, ktorý cez príbeh malého chlapca a jeho dedka citlivo nastoľuje otázku smrti. Z Veľkej Británie prichádza epizóda z úspešnej filmovej série určenej predškolákom: **Little Princess – Cowgirl** talentovanej režisérky Sue Tong a z Nemecka príbeh o sile pravého priateľstva v snímke **Tobi and the Turbobus** režisérky Vereny Fels.

Okrem ôsmich súťažných pásiem budú v online vysielaní aj nesúťažné pásma – napríklad animované filmy ruského režiséra **Konstantina Bronzita** a pásmo filmov maďarského režiséra **Gézu Tótha.** Pre tých, ktorí by predsa len chceli zažiť aspoň malý kúsok festivalovej atmosféry je tu aj jedna verejná projekcia – v utorok 6.10. o 20.00 bude v Novej Cvernovke projekcia špeciálneho pásma pre dospelých **Black Flag** (Čierna vlajka), ktoré zostavil jeden z porotcov festivalu, slovenský režisér a animátor Andrej Kolenčík. To sa následne sprístupní aj online. Organizátorom sa podarilo získať na poslednú chvíľu práva na uvedenie výnimočnej celovečernej koprodukčnej snímky **Loving Vincent** (S láskou Vincent), ktorá je kombináciou hraného filmu a animácie originálnych olejomalieb. Online ju bude možné vidieť iba raz - vo štvrtok 8.10 o 20.00 hod.

Všetky súťažné filmy budú online sprístupnené súčasne, a to od 5.10. ráno do 10.10.2020 (23:59). Program online vysielania nesúťažných pásiem a filmov bude zverejnený na web stránke a FB stránke festivalu.

O víťazoch ôsmich cien udeľovaných na festivale rozhodne medzinárodná porota v zložení: **Carlos Loscano** (Argentína), **Rebecca Akoun** (FR), **Andrej Kolenčík** (SK), **Halka Marčeková** (SK) a **Volodymyr Diagilev** (UA). Súťažný rozmer podujatia teda zostane zachovaný, hoci dospelí i detskí porotcovia budú pracovať netradične – z domu. Kto získa Hlavnú cenu festivalu - CENU VIKTORA KUBALA za najlepší film, zvláštnu cenu PRIX KLINGSOR, Cenu detského diváka a ďalšie ocenenia sa diváci dozvedia v piatok 9. októbra na slávnostnom vyhlásení, ktoré prebehne tiež online.

Aj keď neoddeliteľnou súčasťou festivalu je každý rok bohatý sprievodný program, z plánovaného množstva výstav, stretnutí a workshopov sa tento rok môžu návštevníci tešiť len na výstavu poľskej knižnej ilustrácie doplnenej animáciami nazvanej Peekaboo, ktorá už aktuálne v Poľskom inštitúte v Bratislave.

**Hlavným organizátorom festivalu je aj tento rok Medzinárodný dom umenia pre deti BIBIANA, rozpočtová organizácia Ministerstva kultúry SR. Generálnym partnerom podujatia a vysielateľom filmov z BAB je verejnoprávna RTVS.**

Aktualizované informácie na:

<https://festivalbab.sk/>

<https://www.facebook.com/festivalBAB>

.